Debate: Challenges of sports events organisers in the digital environment
Date: MONDAY, 17 MAY 2021
Speaker: Angel Dzhambazki
Country: Germany
Language: BG

Свързаните със спорта сектори представляват 2,12 процента от брутния вътрешен продукт на Съюза и 2,82 процента от заетостта в рамките на Съюза, а спортните събития имат значително териториално въздействие по отношение на участието, както и от икономическа гледна точка. Важно е да отбележим, че културата на привържениците на спорта е неизменна част от спортното изживяване, а не просто фон за представянето на един просто пазарен продукт. Днес най-важната част от приходите на носителите на права – около 80 процента – идва от излъчването на събития, които понасят вреди от незаконното излъчване на събитията, които се предават онлайн.  Пиратството онлайн на спортни събития е реален проблем, който според неотдавнашно изследване на Европол за 2019 година излага потребителите на реален риск да станат жертва на зловреден софтуер чрез безплатни приложения, кражби на данни за кредитни карти и т.н.  Проблемът с цифровото пиратство на излъчването на спортни събития непрекъснато се развива по отношение на мащаба на използваната технология, начините на предаване на информацията и на сигнала. Онлайн пиратството на спортни събития, предавани на живо, се извършва независимо от това дали спортното събитие е достъпно по безплатен телевизионен канал чрез абонаментни услуги. Съществуват различни източници и форми на пиратство, което води до различни възможни решения. Развитието на цифровата среда улеснява достъпа на всички привърженици до спортни събития, до всякакви видове устройства и насърчава развитието на нови онлайн бизнес модели, като същевременно това развитие улеснява незаконното предаване на спортни събития в рамките на Съюза и извън него.  За разлика от други сектори, по-голямата част от стойността на излъчването на спортно събитие на живо е, че то е на живо, и когато приключи, събитието губи своята стойност. Следователно е необходима бърза реакция, за да се сложи край на незаконното предаване на спортните събития. Именно това е фокусът на доклада. Тук използвам момента да благодаря на своите колеги, които са докладчици в сянка, за съзидателната работа и постигнатия резултат.  Искам да подчертая, че мерките следва да бъдат съсредоточени върху първопричините на излъчването на незаконно съдържание, а именно върху лицата, които създават възможност за дейността на незаконните уебсайтове, които извършват нарушения в големи мащаби. Не става дума за лицата, които неволно или несъзнателно участват в незаконното излъчване.  Друго важно уточнение е, че професионалното незаконно предаване на цялата спортна проява следва да се разграничава от кратки откъси, споделяни от привърженици и свързани с културата на привържениците, както и от съдържанието, което се споделя от журналистите с цел информиране на обществото, както е посочено в Директивата за аудиовизуалните медийни услуги.  Именно заради това докладът е съсредоточен върху основния проблем, който произтича от специализираните професионални уебсайтове с бизнес модели, финансирани от евтини реклами, като се дава достъп до незаконно спортно съдържание – дейност, която се извършва основно от престъпни организации и следва да се разграничава от привържениците, които споделят просто снимки.  Законодателството на Съюза предвижда обща уредба, която представя възможността за използване на мерки за гарантиране на прилагането на носителите на права, включително и извънсъдебни механизми. Въпреки съществуването на посочената уредба, механизмите за уведомяване и премахване на механизмите за проследяване на нарушения имат ограничения, особено когато става дума за събития на живо. Основният проблем за организаторите на спортни прояви е пиратството на тези спортни събития, които се излъчват на живо и чиято икономическа стойност се състои именно в излъчването на живо. Обикновено проблемът с настоящите мерки за гарантиране на прилагането е, че постъпват твърде късно. Гражданскоправните мерки за гарантиране на прилагането, например на механизми за уведомяване и премахване на разпоредби за преустановяване на нарушения, отнемат сравнително много време и действителното отстраняване или блокиране на достъпа до съдържание става твърде късно. Решението обаче не се състои в създаването на нови права на организаторите на спортни прояви, а в подобряване на гарантирането на упражняването на съществуващите права, за да постигне ефективно и пълно гарантиране на тези права.  Имам още какво да прочета, уважаема г-жо Председател, но няма време за това. Бих искал да изслушам Комисията и докладчиците в сянка.